আমরা মনে করি, সব মিলিয়েই দেশে বেকার সমস্যা অত্যন্ত আশংকাজনক পর্যায়ে পৌঁছে গেছে। এর মূল কারণ আসলে বিনিয়োগ না হওয়া। বিনিয়োগ যদি বেড়ে থাকে তাহলে বলা যাবে সংখ্যা যতো কম আর বেশিই হোক না কেন, চাকরির সুযোগ তথা কর্মসংস্থান সৃষ্টি হয়েছে। অন্যদিকে বাস্তব অবস্থা মোটেও আশান্বিত হওয়ার মতো নয়। কারণ, বিনিয়োগের ক্ষেত্রে দেশে মারাত্মক স্থবিরতা বিরাজ করছে। দেশি পুঁজিপতি বা শিল্প মালিকরা কোনো কারখানায় বিনিয়োগ করার পরিবর্তে বিদেশে টাকা পাচার করে দিচ্ছেন। ওদিকে দেশে বিনিয়োগ হচ্ছে না বলে বিদেশিরাও বাংলাদেশে বিনিয়োগ করতে আসছেন না। জমি কেনা ও জমি রেজিস্ট্রেশন করার এবং গ্যাস ও বিদ্যুৎ সংযোগ পাওয়ার মতো প্রতিটি বিষয়ে আমলাতান্ত্রিক জটিলতা এবং দীর্ঘসূত্রতার শিকার হতে হয়েছে বিদেশি বিনিয়োগকারীদের। সে কারণে অনেক বিদেশি এমনকি বিনিয়োগের নিবন্ধন করিয়েও ফিরে গেছেন। তারা বাংলাদেশের জন্য নিয়ে আসা অর্থ দিয়ে প্রতিবেশি ভারতে বা এশিয়ার অন্য কোনো দেশে শিল্প-কারখানা গড়ে তুলেছেন। একই কারণে চাকরিও পেয়েছে ভারতসহ ওইসব দেশের লোকজন। অন্যদিকে দেশে বেকারের সংখ্যা লাফিয়ে বেড়েছে।